Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за изменение на Закона за стоковите борси и тържищата

(Обн., ДВ, бр. 93 от 1996 г.; изм. и доп., бр. 41 и 153 от 1998 г., бр. 18 от 1999 г., бр. 20 от 2000 г., бр. 41 от 2001 г., бр. 30, 34, 80 и 85 от 2006 г., бр. 53 от 2007 г., бр. 42 и 82 от 2009 г., бр. 18 и 97 от 2010 г., бр. 39 и 42 от 2011 г., бр. 38 и 77 от 2012 г., бр. 12 и 14 от 2015 г., бр. 85 и 103 от 2017 г. и бр. 7 от 2018 г.) 

§ 1. В чл. 26 се правят следните изменения:
1. Алинея 2 се изменя така:
„(2) За гарантиране на задълженията на страните по сключени фючърсни и опционни сделки, които не са финансови инструменти по смисъла на Закона за пазарите на финансови инструменти, стоковата борса създава специален клирингов механизъм, като условията за действието му се регламентират в борсовия правилник на съответната стокова борса.“
2. Алинея 3 се изменя така:
„(3) Всички останали сделки с финансови инструменти се сключват съгласно приложимото законодателство.“
3. Алинеи 4-8 се отменят.
§ 2. Член 26а се отменя.

Заключителни разпоредби
§ 3. Процедурите по издаване на лиценз за осъществяване на дейност като клирингова къща, започнали до влизането в сила на закона, се довършват по новия ред.
§ 4. Законът влиза в сила от деня на обнародването му в „Държавен вестник".

Законът е приет от 44-ото Народно събрание на ……………..…... 2019 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цвета Караянчева)

М  О  Т  И  В  И

към проекта на Закон за изменение на Закона за стоковите борси и тържищата

Целта, която се поставя с настоящия проект на Закон за изменение на Закона за стоковите борси и тържищата, е намаляване на административната тежест за бизнеса и изпълнение на Решение № 704 на Министерския съвет от 2018 г. за приемане на мерки за трансформация на модела на административно обслужване.
Законопроектът предвижда изменение на чл. 26, ал. 2 и 3 и отменяне на чл. 26, ал. 4-8, а също и на чл. 26а от Закона за стоковите борси и тържищата, със следните мотиви:
Клиринговите механизми са в основата на развитието на срочната борсова търговия, но клирингът като структура, т.е. като самостоятелна финансова институция - клирингова къща, съществува само в САЩ и Индонезия, където обемите на търговия са в крупни размери - трилиони долари. В Европа правилата за клирингов механизъм са установени в борсовите правилници на съответните стокови борси и клиринговането се осъществява чрез самите стокови борси, а не чрез отделна клирингова финансова институция. Към момента анализът на бъдещите потенциални пазарни възможности в Република България и в Черноморския регион не очертават нива на търсенето и предлагането на борсови стоки, които да обосновават необходимостта от наличието на клирингова къща като самостоятелна институция. Много по-удачен е вариантът да се използва Европейската практика, например Холандия (Амстердамската стокова борса), при която клиринговият механизъм е уреден в правилника за организацията и дейността на стоковата борса. Поради това и вследствие на пазарния анализ в краткосрочен и дългосрочен план не е необходимо наличието на отделен лицензионен режим за създаване на самостоятелна финансова клирингова институция, а е достатъчно клиринговият механизъм да бъде уреден в борсовия правилник на съответната стокова борса. Така ще се създадат условия за сключване на срочни сделки с инструменти, които не попадат в обхвата на Закона за пазарите на финансови инструменти. Сделките с финансови инструменти, попадащи в обхвата на Закона за пазарите на финансови инструменти, ще могат да се осъществяват на други организирани борсови или извънборсови пазари и ще подлежат на централен клиринг в лицензиран централен контрагент съгласно приложимото законодателство.
Предвид това се предлага изменение на чл. 26, ал. 2 от Закона за стоковите борси и тържищата, с което се предвижда установяване на клирингов механизъм в борсовия правилник на съответната борса, чрез който да се гарантира изпълнението на фючърсните и опционните сделки с финансови инструменти, които не попадат в обхвата на Закона за пазарите на финансови инструменти. Съответно със законопроекта се предлага изменение на чл. 26, ал. 3 от Закона за стоковите борси и тържища, като се предвижда всички останали сделки с финансови инструменти да се сключват съгласно приложимото законодателство.

МИНИСТЪР-ПРЕДСЕДАТЕЛ:

							(Бойко Борисов)

Р е п у б л и к а   б ъ л г а р и я
МИНИСТЕРСКИ СЪВЕТ

№……….………………….		
……………………. 2019 г.	ДО

ПРЕДСЕДАТЕЛЯ НА 
НАРОДНОТО СЪБРАНИЕ

г-жа ЦВЕТА КАРАЯНЧЕВА

УВАЖАЕМА ГОСПОЖО КАРАЯНЧЕВА,

На основание чл. 87, ал. 1 от Конституцията на Република България изпращам Ви одобрения с Решение ................... на Министерския съвет от 2019 г. проект на Закон за изменение на Закона за стоковите борси и тържищата.

Приложения: 
1. Мотиви към проекта на Закон за изменение на Закона за стоковите борси и тържищата.
2. Частична предварителна оценка на въздействието.
3. Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за постъпилите предложения от обществените консултации.

МИНИСТЪР-ПРЕДСЕДАТЕЛ:

							(Бойко Борисов)